CELEX: E2010P0015
Language: el
Date: 2010-09-14 00:00:00
Title: Προσφυγή που ασκήθηκε στις 14 Σεπτεμβρίου 2010 από την Posten Norge AS κατά της Εποπτεύουσας Αρχής της ΕΖΕΣ (Υπόθεση E-15/10)

25.11.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 320/23
            
         Προσφυγή που ασκήθηκε στις 14 Σεπτεμβρίου 2010 από την Posten Norge AS κατά της Εποπτεύουσας Αρχής της ΕΖΕΣ
   (Υπόθεση E-15/10)
   2010/C 320/12
   Στις 14 Σεπτεμβρίου 2010 η Posten Norge AS, εκπροσωπούμενη από τους κ. κ. Siri Teigum και Frode Elgesem, δικηγόρους της Advokatfirmaet Thommessen AS, Haakon VIIs gate 10, 0116 Oslo, NORWAY, άσκησε προσφυγή ενώπιον του Δικαστηρίου ΕΖΕΣ κατά της Εποπτεύουσας Αρχής της ΕΖΕΣ.
   Η προσφεύγουσα ζητεί από το Δικαστήριο ΕΖΕΣ:
   
               —
            
            
               να ακυρώσει την προσβαλλόμενη απόφαση,
            
         
               —
            
            
               να ακυρώσει ή να μειώσει σημαντικά το πρόστιμο,
            
         
               —
            
            
               να διατάξει την Εποπτεύουσα Αρχή της ΕΖΕΣ να καταβάλει τα έξοδα.
            
         
      Νομικά και πραγματικά περιστατικά και νομική θεμελίωση:
   
   
               —
            
            
               Η προσφεύγουσα, Posten Norge AS, παρέχει εθνικές ταχυδρομικές υπηρεσίες στη Νορβηγία, οι οποίες περιλαμβάνουν αποστολή αλληλογραφίας και δεμάτων και χρηματοπιστωτικές υπηρεσίες. Μοναδικός ιδιοκτήτης της εξακολουθεί να είναι το νορβηγικό κράτος. Η πλειονότητα των υπηρεσιών της Posten Norge AS (90 %) είναι εκτεθειμένη στον ανταγωνισμό.
            
         
               —
            
            
               Με την απόφασή της, στις 14 Ιουλίου 2010, για την υπόθεση 34250 «Norway Post/Privpak», η Εποπτεύουσα Αρχή της ΕΖΕΣ εκτίμησε ότι η Posten Norge AS διέπραξε ενιαία και διαρκή παράβαση του άρθρου 54 της συμφωνίας ΕΟΧ από τις 20 Σεπτεμβρίου 2000 έως τις 31 Μαρτίου του 2006 στις, εντός της Νορβηγίας, υπηρεσίες αποστολής δεμάτων από επιχειρήσεις σε καταναλωτές με παράδοση σε συγκεκριμένα σημεία, εφαρμόζοντας στρατηγική αποκλειστικότητας και με προνομιακή μεταχείριση κατά τη δημιουργία και την εκμετάλλευση του δικτύου «Post-in-Shop» που διαθέτει. Κατά συνέπεια, επιβλήθηκε πρόστιμο ύψους 12,89 εκατομμυρίων EUR.
            
         
               —
            
            
               Η προσφεύγουσα ζητεί την ακύρωση της απόφασης για τους ακόλουθους λόγους:
               
                           —
                        
                        
                           η Εποπτεύουσα Αρχή της ΕΖΕΣ πλανήθηκε κατά την ερμηνεία και την εφαρμογή του άρθρου 54 της συμφωνίας ΕΟΧ, κρίνοντας ότι κάθε αρνητική επίπτωση στην ανταγωνιστική ικανότητα των ανταγωνιστών αποτελεί απόδειξη καταχρήσεως,
                        
                     
                           —
                        
                        
                           η Εποπτεύουσα Αρχή της ΕΖΕΣ δεν έχει αποδείξει ότι η Posten Norge AS έχει παραβεί τους κανόνες του ανταγωνισμού. Στην προκειμένη περίπτωση, ειδικά, δεν αποδείχθηκε ότι η στρατηγική αποκλειστικότητας απέτρεψε νεοεισερχόμενες επιχειρήσεις να ασκήσουν αποτελεσματικό ανταγωνισμό, ότι περιόρισε την πρόσβασή τους σε μεγάλες αλυσίδες καταστημάτων τροφίμων, υπαίθριων καταστημάτων και πρατηρίων βενζίνης με τρόπο καταχρηστικό ή ότι είχε αντιανταγωνιστικές επιπτώσεις,
                        
                     
                           —
                        
                        
                           σε κάθε περίπτωση, η συμπεριφορά της Posten Norge AS δικαιολογείται αντικειμενικά.
                        
                     
         
               —
            
            
               Η προσφεύγουσα υποστηρίζει, επικουρικώς, ότι το πρόστιμο πρέπει να μειωθεί σημαντικά, δεδομένου ότι η Εποπτεύουσα Αρχή της ΕΖΕΣ:
               
                           —
                        
                        
                           δεν αξιολόγησε ορθώς τη διάρκεια της εικαζόμενης παράβασης,
                        
                     
                           —
                        
                        
                           δεν εκτίμησε σωστά τη σοβαρότητα της παράβασης,
                        
                     
                           —
                        
                        
                           δεν κατάφερε να ολοκληρώσει τις διοικητικές διαδικασίες εντός εύλογου χρονικού διαστήματος, γεγονός που από μόνο του πρέπει να οδηγήσει σε μείωση του προστίμου κατά 50 % τουλάχιστον.